กองทุนตั้งหลักลดพอร์ตหุ้น
ทิสโก้ชิงทิ้งถ้าเกิดเหตุล่อแหลม&#8216;กรุงศรี&#8217;มั่นใจหุ้นในพอร์ตแกร่ง
17 ส.ค. 2554

ทิสโก้ชิงทิ้งถ้าเกิดเหตุล่อแหลม‘กรุงศรี’มั่นใจหุ้นในพอร์ตแกร่ง
บลจ.ทิสโก้ จับตาการเมืองพร้อมลดพอร์ตถ้าเกิดเหตุการณ์ไม่น่าไว้วางใจ หวั่นต่างชาติชะลอลงทุน “กรุงศรี” ไม่ปรับพอร์ตมั่นใจหุ้นแกร่ง
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทคงไม่ปรับพอร์ตกองทุนไม่ว่าผลการเลือกตั้งออกมาจะเป็นพรรคเพื่อไทย (พท.) หรือพรรคประชาธิปัตย์ (ปชป.) ชนะการเลือกตั้งและจัดตั้งรัฐบาล ยกเว้นเกิดเหตุการณ์ที่ล่อแหลมขึ้นจนทำให้นักลงทุนต่างชาติกังวล ก็อาจจะมาพิจารณากันอีกครั้ง
“การบริหารพอร์ตไม่ได้ตามกระแสข่าวหรือโพล เพราะการลงทุนในหุ้นจะเน้นบริษัทที่ได้ประโยชน์จากเศรษฐกิจฟื้นตัว ซึ่งเรามองกลุ่มธนาคารพาณิชย์ พลังงานยังน่าสนใจ ส่วนอสังหาริมทรัพย์คงได้รับผลกระทบจากดอกเบี้ยขาขึ้น” นายธีรนาถ กล่าว
อย่างไรก็ตาม บริษัทจะเฝ้าระวังและติดตามสถานการณ์ทางการเมืองอย่างใกล้ชิด โดยรอดูการจัดตั้งรัฐบาล ซึ่งระหว่างทางหากมีเหตุการณ์ที่ล่อแหลมหรือความกังวลเรื่องปฏิวัติออกมาอย่างที่นักลงทุนต่างชาติกังวล บริษัทคงจะลดน้ำหนักการลงทุนในหุ้นลงก่อน เพราะหากต่างชาติขายก็จะทำให้หุ้นขนาดใหญ่ที่กองทุนถืออยู่ได้รับผลกระทบไปด้วย




ปัจจุบันพอร์ตการลงทุนกองทุนหุ้นมีน้ำหนักลงทุนในหุ้นประมาณ 90% ซึ่งปรับลดลงจากต้นเดือน มิ.ย.ที่ผ่านมา ที่ลงทุนในสัดส่วน 99% หลังจากมีข่าวประเทศกรีซมีปัญหาหนี้สิน ซึ่งหากเดือนที่ผ่านมาไม่ปรับพอร์ตผลดำเนินงานของกองทุนคงแย่กว่านี้ ส่วนเงินสดที่ถืออยู่ก็พร้อมจะซื้อหุ้นได้หากภาพการลงทุนชัดเจนขึ้น
อย่างไรก็ตาม บริษัทให้น้ำหนักกับปัจจัยภายนอกประเทศ เช่น การฟื้นตัวของเศรษฐกิจสหรัฐหรือปัญหาหนี้ของกลุ่มยุโรปมากกว่าการเมืองในประเทศ
นายธีรนาถ กล่าวว่า ตลาดหุ้นไม่ชอบความไม่ชัดเจน ดังนั้น หากพรรค ปชป.ชนะเลือกตั้งหรือได้จัดตั้งรัฐบาลร่วมกับพรรคอื่นก็ทำให้ทุกอย่างเดินไปได้ต่อ แต่หากพรรค พท.ชนะเลือกตั้ง ตลาดก็จะต้องคอยลุ้นว่าจะเป็นอย่างไรต่อไป รวมถึงการบริหารและนโยบายจะไปทางไหน ซึ่งเป็นปกติถ้าพรรคเดิมที่ได้จัดตั้งรัฐบาลต่อ ก็จะดีสำหรับมุมมองของนักลงทุน
นายประภาส ตันพิบูลย์ศักดิ์ ประธานเจ้าหน้าที่สายการลงทุน บลจ.กรุงศรี กล่าวว่า ไม่ว่าผลการเลือกตั้งจะออกมาเป็นอย่างไร บริษัทคงไม่จำเป็นต้องปรับพอร์ตการลงทุนของกองทุนหุ้น เนื่องจากบริษัทได้วางโครงสร้าง โดยเลือกหุ้นในพอร์ตสำหรับระยะกลางและระยะยาวแล้ว จึงมั่นใจพื้นฐานของหุ้นที่เข้าไปลงทุนว่าจะสร้างผลตอบแทนที่ดีในระยะยาว
“เราจะดูที่ตัวหุ้นที่จะลงทุนมากกว่าเล่นตามข่าว สไตล์ของกรุงศรีฯ จะลงทุนหุ้นที่มีอัตราการเติบโตสูง จ่ายเงินปันผลต่อเนื่อง ซึ่งบริษัทเลือกลงทุนมา 2 ปี ซึ่งที่ผ่านมาแม้เศรษฐกิจโลกจะแย่ ตลาดหุ้นทั่วโลกเหวี่ยง แต่พอร์ตของเราก็ยังให้ผลตอบแทนที่ดี” นายประภาส กล่าว